ແບັກແດດ ຕື່ນຍ້ອນສຽງ ເຮຣີຕອບເຕີ້ ແລະ ເວົ້າເຖິງ ການປະຕິວັດ ຂອງ ປະຊາຊົນ
ໃນຂະນະທີ່ພວກເຂົາເຈົ້າ ຫລົບໜີສຽງປືນ ແລະລະເບີດນ້ຳຕາ ໄປຈາກເຂດນາໆຊາດ ໃນວັນສຸກວານນີ້ ພວກປະທ້ວງ ປະກາດວ່າ ຈະກັບຄືນມາ ພ້ອມອາວຸດ.
BAGHDAD — ນະຄອນຫຼວງແບັກແດດໄດ້ຕື່ນຂຶ້ນມາ ໃນຕອນເຊົ້າວັນເສົາມື້ນີ້ ຍ້ອນສຽງເຮືອບິນເຮີຣີ ຄອບເຕີ້ບິນຢູ່ເທິງຫົວ ສ່ວນໃຫຍ່ແລ້ວແມ່ນບິນເຂົ້າແລະອອກຈາກເຂດນາໆຊາດທີ່ມີການປ້ອງກັນຢ່າງແຂງຂັນ ຫຼັງຈາກພວກປະທ້ວງ ທີ່ບໍ່ຢ້ານລູກປືນແລະລະເບີດນ້ຳຕາ ບຸກເຂົ້າໄປໃນເຂດດັ່ງກ່າວ ໃນຂະນະທີ່ ພວກເຂົາເຈົ້າຫຼົບໜີລູກປືນ ແລະລະເບີດນ້ຳຕາ ໃນຕອນບ່າຍວັນສຸກວານ ນີ້ບາງຄົນກໍພາກັນຫາມເອົາໝູ່ເພື່ອນທີ່ໄດ້ຮັບບາດເຈັບຂ້າມຂົວອອກໄປຈາກເຂດນາໆຊາດນັ້ນ ແຕ່ພວກປະທ້ວງ ຕໍ່ຕ້ານລັດຖະບານ ກໍໄດ້ປະກາດວ່າ ຕົນຈະກັບຄືນມາພ້ອມດ້ວຍອາວຸດ ສ່ວນຫຼາຍແລ້ວແມ່ນພວກສະໜັບສະໜຸນນັກສອນສາສະໜາຊີໄອ Muqtada al-Sa ຊຶ່ງກໍບໍ່ຕ່າງຫຍັງກັບພວກນັກການເມືອງຫລາຍໆຄົນໃນອີຣັກ ກໍມີກຳລັງທະຫານບ້ານປະກອບອາວຸດຂອງຕົນ ທີ່ເອີ້ນວ່າ ກອງພັນສັນຕິພາບ ທ່ານ Sadr ໄດ້ອອກມາສະໜັບສະໜຸນ ໃນອັນທີ່ທ່ານເອີ້ນວ່າການປະຕິວັດເພື່ອໂຄ່ນ ລົ້ມລັດຖະບານ ໃນຕອນກາງຄືນມີເຮືອບິນເຮຣີຄອບເຕີ້ຂະໜາດໃຫຍ່ Chinook 2 ລຳ ຊຶ່ງຕາມປົກກະ ຕິແລ້ວແມ່ນໃຊ້ໃນການຂົນສົ່ງກຳລັງນັ້ ໄດ້ມອງເຫັນວ່າ ກຳລັງບິນໄປຍັງເຂດນາໆຊາດໂດຍອາໄສຄວາມມືດເປັນເຄື່ອງກຳບັງ ແຕ່ມາຮອດຕອນເຊົ້າມື້ນີ້ ສ່ວນໃຫຍ່ຂອງນະຄອນຫລວງອີຣັກໄດ້ກັບຄືນເຂົ້າສູ່ສະພາບ ປົກກະຕິແລ້ວ ນາຍົກລັດຖະມົນຕີອີຣັກທ່ານ Haider al-Abadi ໄດ້ປະນາມການເດີນຂະບວນປະທ້ວງໃນວັນສຸກວານນີ້ ຫລັງຈາກຝູງຊົນ ໄດ້ບຸກເຂົ້າໄປ ໃນຕຶກໂຮງການລັດຖະບານຫຼາຍໆຫຼັງ ຮວມທັງທຳນຽບນາຍົກລັດຖະມົນຕີນຳດ້ວຍ ທ່ານກ່າວວ່າ ການບຸກເຂົ້າໄປໃນສະຖາບັນຂອງລັດ ແລະທຳລາຍຊັບສິນຂອງຫຼວງນັ້ນ ແມ່ນບໍ່ສາມາດຮັບເອົາແລະໃຫ້ການໂຍະຍານໄດ້ ແຕ່ການນຳພາຂອງທ່ານ Abadi ແມ່ນຖືກເບິ່ງກັນວ່າອ່ອນແອ ການປະນາມຂອງທ່ານ ໃນຄັ້ງກ່ອນຕໍ່ພວກປະທ້ວງທີ່ບຸກເຂົ້າໄປໃນເຂດນາໆຊາດເມື່ອ 3 ອາທິດກ່ອນເພື່ອເຂົ້າ ຢຶດຕຶກສະພາແຫ່ງຊາດນັ້ນ ແມ່ນເປັນທີ່ຈະແຈ້ງບໍ່ໄດ້ມີການເອົາຫົວຊາເລີຍ